March 1, 2013 in Geen Kategorie
Dit mag die Bloemfonteinse skou van my adolessensie wees wat my so besoedel het. Die teleurstelling dat spookasem en toffie-appel nie so lekker is as wat hulle name beloof nie. Die versugting dat die bruingebrande lat op die Big Wheel eerder in my rigting kyk as om so na die hoofseun te staar. Die gedoef-doef van die musiek het my geïsoleer eerder as om my by die partytjie in te trek. Destyds se karnaval was nie vir my lekker nie. Maar vandag is dit meer as twee dekades later.
Goed, die verkeer in Stellenbosch is 'n gemors. Wat is parkeerplek? Bestaan daar 'n motor wat dit kan regkry om in Ryneveldstraat voort te beweeg? Die munisipaliteit het besluit NOU is die tyd om Dorpstraat op te kap. Ek sit een slag as vlieg teen die muur van 'n gebou waar iemand mompel hy ken reeds al die stories van so en so, hy het nie nodig om hierdie of daardie geleentheid by te woon nie.
Die US Woordfees skop vandag af. Die tema – hemels – vind sy oorsprong in die Maja-kalender en die feit dat die wêreld toe nie verlede jaar tot 'n einde gekom het nie. Die Woordfeesorganiseerders meen hul is nie bygelowig nie. Die fees gaan hemels wees, laat elke geleentheid jou na die sewende hemel transporteer, om nie van verdere beeldspraak ten opsigte van die paradys en die hiernamaals te vergeet nie.
Maar het die Woordfeesorganiseerders dalk ook die konsep van die karnavaleske in hul agterkoppe gehad toe hul die feestema uitgedink het? Die idee van hoe 'n karnaval die orde kan omkeer (dit gebeur baie prakties op die dorp as mens na die infrastruktuur kyk), maar ook hoe 'n karnaval anargie kan veroorsaak omdat grense begin vervaag. Die gekke word wys, konings word bedelaars, teenoorgesteldes vermeng. Feit en fiksie, die hel en die hemel …
Daar is iets in die lug, daar is iets … As jy toevallig in Stellenbosch is: woon obskure items by (jy kan dwarsdeur die nag teater bywoon) en deel in die karnaval. Dit kom een maal per jaar. En hou dit as 'n mantra voor, ten spyte van die versteuring van die gemak van die orde, ten spyte van klein irritasies, ten spyte van, juis omdat.
Groete vanuit die gekkerny, Naomi M
← Oscar Pistorius: Die perfekte storie?
Woordfees 2013 (eerste naweek): Die nostalgie, die towenaar en die kleinverhaal →
2 responses to Festum fatuorum
exionperfexi said on March 1, 2013
as jy opkyk ( na daai hemel bokant daai 'hel' ) is die Stellenbosch se berge darem meer aanskoulik as ou Navalhill ?